FORTH-FSMART วิ่งคู่ 4% คาดนลท.เก็งงบ Q1 โตแกร่ง “ตู้เต่าบิน” พลิกกำไร
FORTH-FSMART วิ่งคู่ 4% คาดนลท.เก็งงบ Q1 โตแกร่ง อานิสงส์ “ตู้เต่าบิน” พลิกกำไร เดินหน้าขยายธุรกิจต่อเนื่องFORTH-FSMART วิ่งคู่ 4% คาดนลท.เก็งงบ Q1 โตแกร่ง อานิสงส์ “ตู้เต่าบิน” พลิกกำไร เดินหน้าขยายธุรกิจต่อเนื่อง
FORTH-FSMART วิ่งคู่ 4% คาดนลท.เก็งงบ Q1 โตแกร่ง อานิสงส์ “ตู้เต่าบิน” พลิกกำไร เดินหน้าขยายธุรกิจต่อเนื่อง
10 พ.ค. 2565

ผู้สื่อข่าวรายงานว่าวันนี้ (10 พ.ค. 2565) ณ เวลา 11:41 น ราคาหุ้นบริษัท ฟอร์ท คอร์ปอเรชั่น จำกัด (มหาชน) หรือ FORTH อยู่ที่ระดับ 39 บาท เพิ่มขึ้น 1.50 บาท หรือ 4% โดยทำจุดสูงสุดที่ 39.50 บาท และทำจุดต่ำสุดที่ 37.50 บาท ด้วยมูลค่าการซื้อขาย 95.71 ล้านบาท
บริษัท ฟอร์ท สมาร์ท เซอร์วิส จำกัด (มหาชน) หรือ FSMART อยู่ที่ระดับ 19 บาท เพิ่มขึ้น 0.70 บาท หรือ 3.83% โดยทำจุดสูงสุดที่ 19.30 บาท และทำจุดต่ำสุดที่ 18.20 บาท ด้วยมูลค่าการซื้อขาย 106.46 ล้านบาท
โดยราคาหุ้น FORTH และ FSMART ที่ปรับตัวขึ้นบนกระดานนั้น คาดจะมาจากการที่นักลงทุนเข้าเก็งกำไรผลประกอบการงวดไตรมาส 1 ซึ่งก่อนหน้านี้นายชัชวิน พิพัฒนโชติธรรม ผู้ช่วยประธานกรรมการบริหาร FORTH เปิดเผยว่า บริษัทตั้งเป้ารายได้ปี 2565 เติบโต 20% มาจากทุกธุรกิจ โดยยังคงเดินหน้าขยายจำนวนตู้เต่าบินตามแผนที่วางไว้ 5,000 ตู้ ภายในสิ้นปีนี้ และคาดจะทำให้สิ้นปี 2567 มีตู้เต่าบินรวมทั้งสิ้น 20,000 ตู้ ตามเป้าหมายที่วางไว้
ส่วนแนวโน้มผลการดำเนินงานงวดไตรมาส 1 คาดจะเติบโตดี เนื่องมาจากธุรกิจอีเอ็มเอสยังมีออเดอร์เข้ามาสม่ำเสมอ และธุรกิจเอ็นเตอร์ไพรซ์ โซลูชั่นส์ ยังรับรู้รายได้จากงานในมือ หรือ Backlog อย่างต่อเนื่อง รวมทั้งธุรกิจสมาร์ท เซอร์วิส ในส่วนตู้บุญเติมยังคงเติบโตดี และมีตู้เต่าบินเข้ามาเสริม ซึ่งในไตรมาส 1/2565 ตู้เต่าบินพลิกเป็นกำไร
ขณะเดียวกันบริษัทหลักทรัพย์ เอเชีย เวลท์ จำกัด ประเมินว่า ผลประกอบการ FORTH ในปีนี้จะเติบโตอย่างต่อเนื่อง คาดจะมีรายได้อยู่ที่ราว 9,790 ล้านบาท และมีกำไรสุทธิอยู่ที่ 948 ล้านบาท
ส่วน FSMART ก่อนหน้านี้ นายณรงค์ศักดิ์ เลิศทรัพย์ทวี กรรมการผู้จัดการ FSMART เปิดเผยว่า ผลประกอบการไตรมาส 1/2565 เมื่อเทียบกับ ไตรมาส 4/2564 อยู่ในเกณฑ์ขาขึ้น โดยในปีนี้บริษัทฯ มีแผนจะเพิ่มสัดส่วนการถือหุ้นบริษัท ฟอร์ท เวนดิ้ง จำกัด ให้ได้มากกว่า 20% ซึ่งเมื่อเพิ่มสัดส่วนการถือหุ้นธุรกิจเต่าบินทำกำไรได้เท่าไหร่บริษัทฯ ก็จะได้กำไรตามสัดส่วนที่ถือหุ้น สำหรับภาพรวมปีนี้บริษัทฯ จะเน้นไปที่ธุรกิจการเงินครบวงจร โดยคาดสัดส่วนกำไรจะขยับขึ้นมาอยู่ที่ 55% ส่วนธุรกิจตู้บุญเติมคาดจะอยู่ที่ประมาณ 40% และธุรกิจตู้เต่าบินจะอยู่ที่ประมาณ 5-10%